b'\n_START_ARTICLE_\nSr\xc4\x8dni zastoj\n_START_SECTION_\nRazvrstitev\n_START_PARAGRAPH_\nGlede na sr\xc4\x8dni ritem, zaznan z elektrokardiogramom, lahko sr\xc4\x8dne zastoje delimo na\xc2\xa0\xc2\xbb\xc5\xa1okovne\xc2\xab\xc2\xa0(angl. shockable) in\xc2\xa0\xc2\xbbne\xc5\xa1okovne\xc2\xab\xc2\xa0(angl. non\xe2\x80\x93shockable). Razdelitev temelji na dejstvu, ali se prisotna motnja ritma odziva na zdravljenje z defibrilacijo ali ne. \xc5\xa0okovna sr\xc4\x8dna ritma, ki povzro\xc4\x8data sr\xc4\x8dni zastoj, sta ventrikularna fibrilacija (prekatno migetanje) in brezpulzna prekatna tahikardija, ne\xc5\xa1okovna ritma pa asistolija in elektromehani\xc4\x8dna disociacija (elektri\xc4\x8dna aktivnost brez utripa).\n_START_SECTION_\nZnaki in simptomi\n_START_PARAGRAPH_\nPri kriti\xc4\x8dno ali terminalno bolnih se pred natopom sr\xc4\x8dnega zastoja pogosto pojavi obdobje klini\xc4\x8dnega poslab\xc5\xa1anja, s hitrim in plitkim dihanjem, arterijsko hipotenzijo (zni\xc5\xbeanim krvnim tlakom) ter upadanje du\xc5\xa1evne prisebnosti. Pri nenadnem sr\xc4\x8dnem zastoju se neposredno pred sr\xc4\x8dnim zastojem pojavi kolaps brez predhodnih opozorilnih znakov, v\xc4\x8dasih ga spremlja kratkotrajen kr\xc4\x8d, ki traja manj kot pet sekund._NEWLINE_Najo\xc4\x8ditnej\xc5\xa1i znak, ki nastopi ob sr\xc4\x8dnem zastoju, je odsotnost sr\xc4\x8dnega utripa, saj se srce ve\xc4\x8d ne kr\xc4\x8di, sr\xc4\x8dni utrip pa je posledica sr\xc4\x8dnih kontrakcij. Z dolo\xc4\x8denimi takoj\xc5\xa1njimi ukrepi se lahko sr\xc4\x8dni zastoj prekine oziroma se povzro\xc4\x8di ponovno delovanje srca, brez intervencije pa skorajda vselej sledi smrt._NEWLINE_Zaradi nezadostne prekrvljenosti mo\xc5\xbeganov pride hitro po sr\xc4\x8dnem zastoju do nezavesti in dihalnega zastoja. Poglavitno diagnosti\xc4\x8dno merilo za opredelitev sr\xc4\x8dnega zastoja (v nasprotju z dihalnim zastojem, ki se sicer ka\xc5\xbee s podobnimi znaki) je prekinitev sr\xc4\x8dnega obtoka, ki jo lahko doka\xc5\xbeejo na razli\xc4\x8dne na\xc4\x8dine. 10 do 20\xc2\xa0% bolnikov po pre\xc5\xbeivelem sr\xc4\x8dnem zastoju poro\xc4\x8da o obsmrtni izku\xc5\xa1nji.\n_START_SECTION_\nVzroki\n_START_PARAGRAPH_\nPri odraslih je vodilni vzrok nenadne sr\xc4\x8dne smrti zaradi sr\xc4\x8dnega zastoja obstoje\xc4\x8da bolezen srca, zlasti koronarna arterijska bolezen. Pri otrocih so sr\xc4\x8dni zastoji redki, poglavitni vzroki pa so po\xc5\xa1kodbe, zastrupitve in razli\xc4\x8dne bolezni dihal.\n_START_SECTION_\nBolezni srca\n_START_PARAGRAPH_\nOkoli 60\xe2\x80\x9370\xc2\xa0% primerov nenadne sr\xc4\x8dne smrti povzro\xc4\x8di koronarna arterijska bolezen, imenovana tudi ishemi\xc4\x8dna bolezen srca. Med manj pogoste vzroke nenadne sr\xc4\x8dne smrti sodijo anomalije koronarnega \xc5\xbeilja (npr. hipoplazija ve\xc4\x8dnih \xc5\xbeil), bolezni sr\xc4\x8dne mi\xc5\xa1ice (kardiomiopatije) in sr\xc4\x8dno popu\xc5\xa1\xc4\x8danje razli\xc4\x8dne etiologije, bolezni sr\xc4\x8dnih zaklopk, vnetne bolezni srca (miokarditisi), tumorji srca (npr. miksomi), prirojene sr\xc4\x8dne napake (predvsem tiste z desno-levim spojem in plju\xc4\x8dno hipertenzijo), primarne elektrofiziolo\xc5\xa1ke motnje srca ter elektri\xc4\x8dna nestabilnost srca s polimorfnimi prekatnimi aritmijami. Tudi hud psihi\xc4\x8dni stres lahko zaradi nenadnega dviga kateholaminov in pro\xc5\xbeenja maligne aritmije vodi v nenadno sr\xc4\x8dno smrt.\n_START_SECTION_\nDrugi vzroki\n_START_PARAGRAPH_\nOkoli 35\xc2\xa0% primerov nenadne sr\xc4\x8dne smrti ne povzro\xc4\x8dijo bolezni srca. Med vzroki, ki niso povezani s sr\xc4\x8dnimi boleznimi, so najpogostej\xc5\xa1i po\xc5\xa1kodbe, krvavitve (npr. krvavitev v prebavila, ruptura aorte, intrakranialna krvavitev), preodmerjanje z nedovoljenimi drogami, utopitev in plju\xc4\x8dna embolija. Sr\xc4\x8dni zastoj je lahko tudi posledica zastrupitve, na primer zaradi strupa dolo\xc4\x8denih vrst meduz.\n_START_SECTION_\nDejavniki tveganja\n_START_PARAGRAPH_\nDejavniki tveganja za pojav sr\xc4\x8dnega zastoja so podobni kot pri koronarni bolezni srca in vklju\xc4\x8dujejo kajenje, premajhno telesno dejavnost, debelost, sladkorno bolezen in pojavljanje v dru\xc5\xbeini.\n_START_SECTION_\nDiagnoza\n_START_PARAGRAPH_\nSr\xc4\x8dni zastoj pomeni klini\xc4\x8dno smrt._NEWLINE_Klini\xc4\x8dno se obi\xc4\x8dajno diagnosticira z odsotnostjo sr\xc4\x8dnega utripa. V \xc5\xa1tevilnih primerih je odsotnost utripa v [[vratna arterija|vratni (karotidni) arteriji zlati standard za diagnosticiranje sr\xc4\x8dnega zastoja, vendar pa lahko odsotnost sr\xc4\x8dnega utripa (zlasti perifernega) povzro\xc4\x8dijo tudi druga stanja, na primer cirkulatorni \xc5\xa1ok. \xc5\xa0tudije so pokazale, da re\xc5\xa1evalci na kraju urgentnega dogodka pogosto napa\xc4\x8dno tipajo sr\xc4\x8dni utrip v vratni arteriji, kar velja tako za zdravstvene delavce kot za laike._NEWLINE_Zaradi pogostih napak pri dolo\xc4\x8danju utripa v vratni arteriji so \xc5\xa1tevilni strokovni organi, kot na primer Evropski svet za reanimacijo (ERC \xe2\x80\x93 European Resuscitation Council), izpostavili ta problem ter priporo\xc4\x8dili, da naj metodo uporabljajo le usposobljeni zdravstveni strokovnjaki, poleg tega pa je treba upo\xc5\xa1tevati tudi druge pokazatelje, kot je na primer agonalno dihanje.'